প্রিয় বন্ধুরা, তোমরা নিশ্চয় অনেক কিছু কল্পনা কর, অনেক সুন্দর কিছু ভাবতে পারো, আবার অনেক কিছু তা বাস্তবে চিত্রায়ণ করতে পারো তাই না? অবচেতন মনে সবসময় যা উঁকি দেয় তা কি সবসময় বাস্তবে রূপ দেওয়া সম্ভব? হয়ত না। তবে সবটাই যে অসম্ভব তা কিন্তু না। এ ব্যাপারে তোমরা একমত হবে নিশ্চয়ই। আচ্ছা পড়ার টেবিলে, আয়নার সামনে অথবা ক্লাসের বেঞ্চে যখন একা বসে থাক, তখন তোমাদের মনে কত কল্পনা চলে আসে তাই না? কখনও কোন গল্পের নায়ক-নায়িকার মত, এলাকার বড় কোন ব্যক্তির মত অথবা সহপাঠীদের সফল কোন ভাই-বোনের জীবন সামনে চলে আসে। সেটা হতে ইচ্ছা করে। যেই ভাবনার ক্ষণ চলে যায়, বাস্তবে ফিরে আসো তখন সব অসম্ভব মনে হয়। আমার সাথে নিশ্চয় তোমরা একমত। এটা সবার হয়। বিশেষ করে যারা বড় হওয়ার স্বপ্ন দেখে তাদের হয়। একই সময় অনেক সমস্যার পাহাড় সামনে চলে আসে, যা পার হওয়ার কোন উপায় থাকে না, আর স্বপ্নও কোন দিন বাস্তব হবে না বলে সবার বিশ্বাস জন্মে যায়।